A súlyos autóbalesete után Tiger Woods visszatérhet a golfpályára
Sajtóértesülés szerint nagyjából 14 hónappal súlyos autóbalesetét követõen visszatérésre készül Tiger Woods amerikai golfsztár.
Az ESPN kedden névtelen forrásra hivatkozva arról írt, hogy a 46 éves sportoló fiával, Charlie-val, valamint jó barátjával, Justin Thomasszal végigjátszotta az augustai pályán mind a 18 lyukat. Jövõ csütörtöktõl vasárnapig ezen a helyszínen rendezik az idény elsõ Major-versenyét. Woods szerepel ugyan a viadal nevezési listáján, ám õ még nem közölte hivatalosan, hogy elindul-e a versenyen.Tiger Woods 15 Major-sikere mellett a legrangosabb sorozatban, a US PGA Touron összesen 82-szer diadalmaskodott, amivel az örökranglista élén áll, a PGA-nél pedig 11-szer volt az év játékosa. Utolsó Major-gyõzelmét Augustában aratta 2019-ben.

Woods tavaly februárban szenvedett súlyos autóbalesetet Los Angeles közelében. A kocsija lesodródott az útról és többször megpördülve az oldalán landolt. A golfozó jobb lábszára és bokája roncsolódott, több nyílt törése volt, több órán át operálták, ennek során a sípcsontját, valamint a bokacsontját is rögzíteni kellett csavarokkal.A játékos néhány hete azt ígérte, fog még játszani PGA-versenyen, azt viszont nem tudta megmondani, mikor. Szavai szerint a labdát el tudja ütni, a legnehezebb feladat számára a gyaloglás, ami nem is fog változni még egy ideig.